So sitten sei den irsten Dag, den tweiten,
Den drüdden Dag; Herr Bohm, de sitt
Un will von nicks as Kiken weiten,
Un Fru un Fiken kiken mit.
Doch endlich fangen Fru un Fiken
Von't ew'ge ut dat Finster Kiken
Recht herzlich tau hujahnen an,
Un oll Herr Bohm, de hujahnt mit.
»Je«, seggt Herr Bohm, »dit is doch man,
Dat ein sick dumm un dämlich sitt,
Wi kän jo ok herüm spazieren
Un kän jo ok spazieren führen,
Wi kän't jo lasten; heww'n dat jo.«
»Ja, aber, Vating«, seggt lütt Fiken
Un ward em üm den Bort rüm striken,
»Zuerst en neuen Paleto.«
»Ja«, seggt denn ok de leiwe Fru,
»Ja, Bohm, vor allen möst du nu
Di nah en Paleto ümseihn –
Kik rut! Ahn so'n Ding geiht hir kein.«
Herr Bohm, de wehrt sick, wat hei kann.
»Wat gahn mi nige Moden an?
Heww'ck nich de schöne ni Mantäng,
De'ck mi irst vör en Johr let maken?«
Doch Fiken, de ward düller straken
Un bringt den Ollen in't Gedräng,
Un Mutter, de lett ok nich nah,
Un Jochen Bohm seggt endlich: »Ja!«
Un denkt: Ei wat! Man furt mit Schaden!
Un fröggt sick nah en Klederladen.
»Gu'n Tag auch, Herr, mein Nam' is Bohm,
An'n Hoppenmark un Ökonom.
Ich wünsch 'ne neue Paleto.
Wenn Sie 'ne fert'ge haben, so
Tun Sie mich diese mal eins her.«
(Oll Jochen Bohm sin Mod', de wir,
Dat hei mit »Ihnen, mich un mir«
Hellsch dwaslings 'räwerfideln ded;
Den Snider gung dat ebenso.)
»For Sie en neuen Paleto?«
»Ja«, seggt uns' Jochen Bohm, »for mir;
'ne braune, wenn ich bitten möcht!«
»Ein brauner ist noch grade hier.«
Un Jochen, de probiert dat Beist
Un kickt un strickt un treckt un seggt:
»Hier oben tut sie prächtig passen,
Doch lang is sie mich allermeist,
Sie denken woll, ich soll noch wassen?«
»Dies nicht; nein würklich, dieses nicht!
Es ist die Mod' nu einmal so,
Ich hätt die Mod' erst nilich kriggt;
Dies ist der richt'ge Paleto.
Die Mod', die macht ein groß Geschäft,
Den einen hab ich man noch liegen,
Und was de Längde anbetrefft,
So ist die Kürze leicht zu kriegen.«
»Ja, dat is wohr«, seggt Jochen Bohm,
»En En'nlang af, en frischen Som –
Na, Meister, woviel kriegen Sie?
Un legg'n Sie mich auch Flicken bi
Un auch en bitschen Zeug zum Futtern.«
Bekickt sick hin'n un vör noch mal
Un geiht de Blaudstrat stramm hendal
Un kümmt denn nu herin nah Muttern.
De springt tau Höcht: »Na, Jochen, sühst du?
Gaud teigen Johr nu jünger büst du,
De Paleto, de kledt di mal!«
Un treckt den Rock nah unnen dal
Un röppt herut: »Kumm rinne, Fiken!
De Paleto! – Kik Vadding bloß!«
Un Fiken kümmt, un nu geiht't los,
De beiden Frugenslüd', de striken
Den ollen Herrn den Rock so glatt,
Bet hei as in 'ne Wustslus' satt.
»So sitzt er gut! – Sieh! Mutter, so!
Herrje, der schöne Paleto!«
Fru Bohmen leggt indeß bedächtig
Den Kopp in ehre Hand herin
Un seggt: »De Paleto is prächtig,
Doch künn hei 'n beten körter sin.«
»Ja«, seggt ok Fiken, »hei 's tau lang,
'ne Virtelehl tau lang geraden,
Twei Hän'nbreit af, dat kann nich schaden.«
»Na«, röppt oll Jochen Bohm mit mang,
»Heww ick't nich seggt, sei wir tau lang?
Doch de oll nägenklauke Snider,
De säd, so wir sei in de Mod'.«
»Wat?« seggt sin leiwe Fru, »wat wir'e?
De in de Mod'? – Dat is so'n Snacken!
Hei is di vel tau lang in'n Schot,
Hei geiht di jo bet up de Hacken.
Dör möt wat af, twei Hän'nbreit;
Indessen, dat's 'ne Kleinigkeit.«
Ok Fiken seggt: »Dat's lichting dahn,
Un morgen ward spazieren gahn.«